CELEX: 32022D0392
Language: el
Date: 2022-03-03 00:00:00
Title: Απόφαση (ΕΕ) 2022/392 του Συμβουλίου της 3ης Μαρτίου 2022 σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της Επιτροπής Αλιείας Βόρειου Ειρηνικού

9.3.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 79/31
               
            
         ΑΠΟΦΑΣΗ (ΕΕ) 2022/392 ΤΟΥ ΣΥΜΒΟΥΛΙΟΥ
         της 3ης Μαρτίου 2022
         σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της Επιτροπής Αλιείας Βόρειου Ειρηνικού
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Με την απόφαση (ΕΕ) 2022/314 του Συμβουλίου (1), η Ένωση προσχώρησε στη σύμβαση για τη διατήρηση και διαχείριση των αλιευτικών πόρων της ανοικτής θάλασσας στον Βόρειο Ειρηνικό Ωκεανό («σύμβαση»), με την οποία συστάθηκε η Επιτροπή Αλιείας Βόρειου Ειρηνικού (NPFC).
                  
               
                     (2)
                  
                  
                     Η NPFC είναι αρμόδια να θεσπίζει μέτρα διατήρησης και διαχείρισης για την επίτευξη των στόχων της σύμβασης. Τα μέτρα αυτά ενδέχεται να καταστούν δεσμευτικά για την Ένωση.
                  
               
                     (3)
                  
                  
                     Ο κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου (2) ορίζει ότι η Ένωση πρέπει να διασφαλίζει ότι οι δραστηριότητες αλιείας και υδατοκαλλιέργειας είναι περιβαλλοντικά βιώσιμες μακροπρόθεσμα και ότι υπόκεινται σε διαχείριση με τρόπο που είναι συμβατός με τον στόχο της επίτευξης οικονομικών και κοινωνικών οφελών και οφελών για την απασχόληση, συμβάλλοντας παράλληλα στη διαθεσιμότητα του επισιτιστικού εφοδιασμού. Ορίζει επίσης ότι η Ένωση πρέπει να εφαρμόζει την προληπτική προσέγγιση για τη διαχείριση της αλιείας και να έχει σκοπό να διασφαλίσει ότι η εκμετάλλευση των έμβιων βιολογικών πόρων της θάλασσας αποκαθιστά και διατηρεί τους πληθυσμούς των αλιευόμενων ειδών πάνω από τα επίπεδα εκείνα που μπορούν να εξασφαλίσουν τη μέγιστη βιώσιμη απόδοση. Προβλέπει επίσης ότι η Ένωση πρέπει να λαμβάνει μέτρα διατήρησης και διαχείρισης με βάση τις βέλτιστες διαθέσιμες επιστημονικές γνωμοδοτήσεις, να στηρίζει την ανάπτυξη επιστημονικών γνώσεων και γνωμοδοτήσεων, να καταργεί σταδιακά τις απορρίψεις και να προάγει αλιευτικές μεθόδους που προωθούν επιλεκτικότερες τεχνικές αλιείας, την αποφυγή και τη μείωση, κατά το δυνατόν, των ανεπιθύμητων αλιευμάτων και την αλιεία με χαμηλό αντίκτυπο στο θαλάσσιο οικοσύστημα και στους αλιευτικούς πόρους. Ο κανονισμός (ΕΕ) αριθ. 1380/2013 ορίζει συγκεκριμένα ότι οι εν λόγω στόχοι και αρχές πρέπει να εφαρμόζονται από την Ένωση κατά την άσκηση των εξωτερικών σχέσεών της στον τομέα της αλιείας.
                  
               
                     (4)
                  
                  
                     Όπως αναφέρεται στην κοινή ανακοίνωση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας και της Επιτροπής, της 10ης Νοεμβρίου 2016, με τίτλο «Διεθνής διακυβέρνηση των ωκεανών: ένα θεματολόγιο για το μέλλον των ωκεανών μας», και στα συμπεράσματα του Συμβουλίου της 24ης Μαρτίου 2017 με τον ίδιο τίτλο, η προώθηση μέτρων για τη στήριξη και την ενίσχυση της αποτελεσματικότητας των περιφερειακών οργανώσεων διαχείρισης της αλιείας και, κατά περίπτωση, για τη βελτίωση της διακυβέρνησής τους είναι στο επίκεντρο της δράσης της Ένωσης στα εν λόγω φόρουμ.
                  
               
                     (5)
                  
                  
                     Η ανακοίνωση της Επιτροπής, της 16ης Ιανουαρίου 2018, προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών με τίτλο «Ευρωπαϊκή στρατηγική για τις πλαστικές ύλες σε μια κυκλική οικονομία» αφορά ειδικά μέτρα για τη μείωση των πλαστικών υλών και της θαλάσσιας ρύπανσης, καθώς και για τη μείωση της απώλειας ή εγκατάλειψης αλιευτικού εξοπλισμού στη θάλασσα.
                  
               
                     (6)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της NPFC για την περίοδο 2022-2027, δεδομένου ότι τα μέτρα διατήρησης και επιβολής της NPFC θα είναι δεσμευτικά για την Ένωση και μπορούν να επηρεάσουν καθοριστικά το περιεχόμενο του ενωσιακού δικαίου και, συγκεκριμένα, τους κανονισμούς (ΕΚ) αριθ. 1005/2008 (3) και (ΕΚ) αριθ. 1224/2009 του Συμβουλίου (4) και τον κανονισμό (EE) 2017/2403 του Ευρωπαϊκού Κοινοβουλίου και του Συμβουλίου (5).
                  
               
                     (7)
                  
                  
                     Δεδομένης της εξελισσόμενης φύσης των αλιευτικών πόρων στην περιοχή εφαρμογής της σύμβασης, όπως ορίζεται στο άρθρο 4 παράγραφος 1 της σύμβασης («περιοχή της σύμβασης») και της συνεπακόλουθης ανάγκης να λαμβάνονται υπόψη στη θέση της Ένωσης οι νέες εξελίξεις, συμπεριλαμβανομένων των νέων επιστημονικών και άλλων σχετικών πληροφοριών που υποβάλλονται πριν ή κατά τη διάρκεια των συνεδριάσεων της NPFC, θα πρέπει να θεσπιστούν διαδικασίες, σύμφωνα με την αρχή της καλόπιστης αμοιβαίας συνεργασίας μεταξύ των θεσμικών οργάνων της Ένωσης που κατοχυρώνεται στο άρθρο 13 παράγραφος 2 της Συνθήκης για την Ευρωπαϊκή Ένωση, για την εξειδίκευση της θέσης της Ένωσης σε ετήσια βάση, για την περίοδο 2022-2027,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στις συνεδριάσεις της Επιτροπής Αλιείας Βόρειου Ειρηνικού (NPFC) καθορίζεται στο παράρτημα I.
         
         
            Άρθρο 2
            Η εξειδίκευση της θέσης της Ένωσης σε ετήσια βάση κατά τις συνεδριάσεις της NPFC διεξάγεται σύμφωνα με το παράρτημα II.
         
         
            Άρθρο 3
            Η θέση της Ένωσης όπως καθορίζεται στο παράρτημα I αξιολογείται και, εφόσον κρίνεται σκόπιμο, αναθεωρείται από το Συμβούλιο κατόπιν πρότασης της Επιτροπής, το αργότερο έως την ετήσια συνεδρίαση της NPFC το 2028.
         
         
            Άρθρο 4
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 3 Μαρτίου 2022.
            
               
                  Για το Συμβούλιο
               
               
                  Ο Πρόεδρος
               
               G. DARMANIN
            
         
         
            (1)  Απόφαση (ΕΕ) 2022/314 του Συμβουλίου, της 15ης Φεβρουαρίου 2022, σχετικά με την προσχώρηση της Ευρωπαϊκής Ένωσης στη σύμβαση για τη διατήρηση και τη διαχείριση των αλιευτικών πόρων της ανοικτής θάλασσας στον Βόρειο Ειρηνικό Ωκεανό (ΕΕ L 55 της 28.2.2022, σ. 12).
         
            (2)  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).
         
            (3)  Κανονισμός (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας, τροποποίησης των κανονισμών (ΕΟΚ) αριθ. 2847/93, (ΕΚ) αριθ. 1936/2001 και (ΕΚ) αριθ. 601/2004 και κατάργησης των κανονισμών (ΕΚ) αριθ. 1093/94 και (ΕΚ) αριθ. 1447/1999 (ΕΕ L 286 της 29.10.2008, σ. 1).
         
            (4)  Κανονισμός (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως ενωσιακού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006 (ΕΕ L 343 της 22.12.2009, σ. 1).
         
            (5)  Κανονισμός (ΕΕ) 2017/2403 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2017, σχετικά με τη βιώσιμη διαχείριση των εξωτερικών αλιευτικών στόλων και την κατάργηση του κανονισμού (ΕΚ) αριθ. 1006/2008 του Συμβουλίου (ΕΕ L 347 της 28.12.2017, σ. 81).
      
      
         
            ΠΑΡΑΡΤΗΜΑ I
            ΘΕΣΗ ΠΟΥ ΠΡΕΠΕΙ ΝΑ ΛΗΦΘΕΙ ΕΞ ΟΝΟΜΑΤΟΣ ΤΗΣ ΕΝΩΣΗΣ ΣΤΟ ΠΛΑΙΣΙΟ ΤΗΣ ΕΠΙΤΡΟΠΗΣ ΑΛΙΕΙΑΣ ΒΟΡΕΙΟΥ ΕΙΡΗΝΙΚΟΥ
            1.   ΑΡΧΕΣ
            Στο πλαίσιο της Επιτροπής Αλιείας Βόρειου Ειρηνικού (NPFC), η Ένωση:
            
                        α)
                     
                     
                        ενεργεί σύμφωνα με τους στόχους και τις αρχές που επιδιώκει να τηρεί η Ένωση στο πλαίσιο της κοινής αλιευτικής πολιτικής, ιδίως μέσω της προληπτικής προσέγγισης και των στόχων που συνδέονται με τη μέγιστη βιώσιμη απόδοση, όπως ορίζεται στο άρθρο 2 παράγραφος 2 του κανονισμού (ΕΕ) αριθ. 1380/2013, με στόχο να προωθήσει την εφαρμογή μιας προσέγγισης στη διαχείριση της αλιείας που θα στηρίζεται στο οικοσύστημα, θα αποφεύγει και θα περιορίζει όσο το δυνατόν περισσότερο τα ανεπιθύμητα αλιεύματα, θα εξαλείψει σταδιακά τις απορρίψεις και θα περιορίσει τις αρνητικές επιπτώσεις των αλιευτικών δραστηριοτήτων στα θαλάσσια οικοσυστήματα και στους οικοτόπους τους και θα εξασφαλίζει αξιοπρεπές βιοτικό επίπεδο σε όσους εξαρτώνται από τις αλιευτικές δραστηριότητες, λαμβάνοντας υπόψη ταυτόχρονα τα συμφέροντα των καταναλωτών, μέσω της προώθησης ενός οικονομικά βιώσιμου και ανταγωνιστικού αλιευτικού τομέα στην Ένωση·
                     
                  
                        β)
                     
                     
                        καταβάλλει προσπάθειες με σκοπό τη δέουσα συμμετοχή των συμφεροντούχων κατά την επεξεργασία των μέτρων της NPFC και διασφαλίζει ότι τα μέτρα που εγκρίνονται στο πλαίσιο της NPFC είναι σύμφωνα με τους στόχους της σύμβασης για τη διατήρηση και διαχείριση των αλιευτικών πόρων της ανοικτής θάλασσας στον Βόρειο Ειρηνικό Ωκεανό («σύμβαση»)·
                     
                  
                        γ)
                     
                     
                        διασφαλίζει ότι τα μέτρα που εγκρίνονται στο πλαίσιο της NPFC συνάδουν με το διεθνές δίκαιο, και ιδίως με τις διατάξεις της σύμβασης του Οργανισμού Ηνωμένων Εθνών (ΟΗΕ) για το Δίκαιο της Θάλασσας, της 10ης Δεκεμβρίου 1982, της συμφωνίας του ΟΗΕ σχετικά με τη διατήρηση και διαχείριση των αλληλεπικαλυπτόμενων και των άκρως μεταναστευτικών αποθεμάτων ιχθύων, της 4ης Δεκεμβρίου 1995, της συμφωνίας του Οργανισμού Τροφίμων και Γεωργίας (FAO) για την προώθηση της τήρησης των διεθνών μέτρων διατήρησης και διαχείρισης από αλιευτικά σκάφη στην ανοιχτή θάλασσα, της 24ης Νοεμβρίου 1993, και της σύμβασης του FAO σχετικά με τα μέτρα που λαμβάνει το κράτος λιμένα, της 22ας Νοεμβρίου 2009·
                     
                  
                        δ)
                     
                     
                        προάγει θέσεις που συνάδουν με τις βέλτιστες πρακτικές των περιφερειακών οργανώσεων διαχείρισης της αλιείας (ΠΟΔΑ) που συμμετέχουν στη διαχείριση της αλιείας στην ίδια περιοχή·
                     
                  
                        ε)
                     
                     
                        επιδιώκει συνοχή και συνέργεια με την πολιτική της Ένωσης όσον αφορά τις διμερείς αλιευτικές σχέσεις της με τρίτες χώρες και εξασφαλίζει συνοχή με τις άλλες πολιτικές της, ιδίως στους τομείς των εξωτερικών σχέσεων, του περιβάλλοντος, του εμπορίου, της αναπτυξιακής συνεργασίας, της έρευνας και καινοτομίας·
                     
                  
                        στ)
                     
                     
                        διασφαλίζει την τήρηση των διεθνών δεσμεύσεων της Ένωσης·
                     
                  
                        ζ)
                     
                     
                        τηρεί τα συμπεράσματα του Συμβουλίου, της 19ης Μαρτίου 2012, για την ανακοίνωση της Επιτροπής σχετικά με την εξωτερική διάσταση της κοινής αλιευτικής πολιτικής·
                     
                  
                        η)
                     
                     
                        αποσκοπεί στη δημιουργία ισότιμων όρων ανταγωνισμού για τον αλιευτικό στόλο της Ένωσης εντός της περιοχής εφαρμογής της σύμβασης, όπως ορίζεται στο άρθρο 4 παράγραφος 1 της σύμβασης («περιοχή της σύμβασης»), οι οποίοι θα βασίζονται στις ίδιες αρχές και στα ίδια πρότυπα που ισχύουν σύμφωνα με το ενωσιακό δίκαιο, και στην προώθηση της ενιαίας εφαρμογής των εν λόγω αρχών και προτύπων·
                     
                  
                        θ)
                     
                     
                        τηρεί τα συμπεράσματα του Συμβουλίου, της 3ης Απριλίου 2017, σχετικά με την κοινή ανακοίνωση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας και της Επιτροπής, της 10ης Νοεμβρίου 2016, με τίτλο «Διεθνής διακυβέρνηση των ωκεανών: ένα θεματολόγιο για το μέλλον των ωκεανών μας», και προωθεί μέτρα για την υποστήριξη και την ενίσχυση της αποτελεσματικότητας της NPFC και, κατά περίπτωση, βελτιώνει τη διακυβέρνηση και τις επιδόσεις της, ιδίως όσον αφορά την επιστήμη, τη συμμόρφωση, τη διαφάνεια και τη διαδικασία λήψης αποφάσεων·
                     
                  
                        ι)
                     
                     
                        προωθεί τον συντονισμό μεταξύ των ΠΟΔΑ και των περιφερειακών συμβάσεων για τις θάλασσες και τη συνεργασία με διεθνείς οργανισμούς, στο πλαίσιο των εντολών τους, όπου κρίνεται σκόπιμο·
                     
                  
                        ια)
                     
                     
                        προωθεί μηχανισμούς συνεργασίας μεταξύ των ΠΟΔΑ για είδη εκτός του τόνου, παρόμοιους με τη διαδικασία του Κόμπε για τις ΠΟΔΑ τόνου.
                     
                  2.   ΠΡΟΣΑΝΑΤΟΛΙΣΜΟΙ
            Η Ένωση προσπαθεί, στο μέτρο του δυνατού, να στηρίξει την έγκριση των παρακάτω δράσεων από την NPFC:
            
                        α)
                     
                     
                        μέτρων διατήρησης και διαχείρισης των αλιευτικών πόρων στην περιοχή της σύμβασης, με βάση τις βέλτιστες διαθέσιμες επιστημονικές γνωμοδοτήσεις, συμπεριλαμβανομένων των συνολικών επιτρεπόμενων αλιευμάτων και των ποσοστώσεων ή των μέτρων ρύθμισης της αλιευτικής προσπάθειας για τους έμβιους θαλάσσιους βιολογικούς πόρους της NPFC, ώστε να επιτευχθεί το μέγιστο βιώσιμο επίπεδο απόδοσης. Όπου κρίνεται αναγκαίο, τα εν λόγω μέτρα διατήρησης και διαχείρισης περιλαμβάνουν ειδικά μέτρα για τα αποθέματα που υφίστανται υπεραλίευση, ώστε η αλιευτική προσπάθεια να εναρμονίζεται με τις διαθέσιμες αλιευτικές δυνατότητες·
                     
                  
                        β)
                     
                     
                        μέτρων για την πρόληψη, αποτροπή και εξάλειψη της παράνομης, λαθραίας και άναρχης (ΠΛΑ) αλιείας στην περιοχή της σύμβασης, συμπεριλαμβανομένου του καταλόγου αλιευτικών σκαφών ΠΛΑ αλιείας·
                     
                  
                        γ)
                     
                     
                        μέτρων παρακολούθησης, ελέγχου και επιτήρησης στην περιοχή της σύμβασης, ώστε να εξασφαλίζεται αποτελεσματικός έλεγχος και συμμόρφωση προς τα μέτρα που λαμβάνονται στο πλαίσιο της NPFC·
                     
                  
                        δ)
                     
                     
                        μέτρων για την ελαχιστοποίηση των επιπτώσεων των αλιευτικών δραστηριοτήτων στη θαλάσσια βιοποικιλότητα και στα θαλάσσια οικοσυστήματα και στους οικοτόπους τους, συμπεριλαμβανομένων μέτρων για τη μείωση της θαλάσσιας ρύπανσης και την πρόληψη της απόρριψης πλαστικών στη θάλασσα και τη μείωση των επιπτώσεων στη θαλάσσια βιοποικιλότητα και τα οικοσυστήματα από τα πλαστικά στη θάλασσα, προστατευτικών μέτρων για ευαίσθητα θαλάσσια οικοσυστήματα στην περιοχή της σύμβασης, σύμφωνα με τη σύμβαση και τις διεθνείς κατευθυντήριες γραμμές του FAO για τη διαχείριση της αλιείας ειδών βαθέων υδάτων στην ανοικτή θάλασσα, της 29ης Αυγούστου 2008, καθώς και μέτρων για την αποφυγή και τη μείωση, στο μέτρο του δυνατού, των ανεπιθύμητων αλιευμάτων, ιδίως ευάλωτων θαλάσσιων ειδών, και τη σταδιακή εξάλειψη των απορρίψεων·
                     
                  
                        ε)
                     
                     
                        μέτρων για τη μείωση των επιπτώσεων του αλιευτικού εξοπλισμού που έχει εγκαταλειφθεί, χαθεί ή απορριφθεί με άλλο τρόπο στον ωκεανό και για τη διευκόλυνση του εντοπισμού και της ανάκτησης του εν λόγω εξοπλισμού·
                     
                  
                        στ)
                     
                     
                        συστάσεων, εφόσον ενδείκνυται και στον βαθμό που το επιτρέπουν τα σχετικά ιδρυτικά κείμενα, με τις οποίες θα ενθαρρύνεται η εφαρμογή της σύμβασης της Διεθνούς Οργάνωσης Εργασίας σχετικά με την εργασία στον τομέα της αλιείας, της 14ης Ιουνίου 2007·
                     
                  
                        ζ)
                     
                     
                        μέτρων που αποσκοπούν στην απαγόρευση των αλιευτικών δραστηριοτήτων που έχουν ως μόνο στόχο τα πτερύγια του καρχαρία και που απαιτούν όλοι οι καρχαρίες οι οποίοι εκφορτώνονται να έχουν ακόμη τα πτερύγιά τους·
                     
                  
                        η)
                     
                     
                        κοινών προσεγγίσεων με άλλες ΠΟΔΑ, κατά περίπτωση, και ιδίως με εκείνες που συμμετέχουν στη διαχείριση της αλιείας στην ίδια περιοχή·
                     
                  
                        θ)
                     
                     
                        πρόσθετων τεχνικών μέτρων με βάση γνωμοδοτήσεις των επικουρικών οργάνων και ομάδων εργασίας της NPFC.
                     
                  
      
      
         
            ΠΑΡΑΡΤΗΜΑ II
            ΕΞΕΙΔΙΚΕΥΣΗ ΣΕ ΕΤΗΣΙΑ ΒΑΣΗ ΤΗΣ ΘΕΣΗΣ ΠΟΥ ΠΡΕΠΕΙ ΝΑ ΛΗΦΘΕΙ ΕΞ ΟΝΟΜΑΤΟΣ ΤΗΣ ΕΝΩΣΗΣ ΣΤΙΣ ΣΥΝΕΔΡΙΑΣΕΙΣ ΤΗΣ ΕΠΙΤΡΟΠΗΣ ΑΛΙΕΙΑΣ ΤΟΥ ΒΟΡΕΙΟΥ ΕΙΡΗΝΙΚΟΥ
            Πριν από κάθε συνεδρίαση της Επιτροπής Αλιείας του Βόρειου Ειρηνικού (NPFC), όταν το όργανο αυτό καλείται να εγκρίνει αποφάσεις που παράγουν έννομα αποτελέσματα στην Ένωση, γίνονται οι απαραίτητες ενέργειες ώστε η θέση που θα διατυπωθεί εξ ονόματος της Ένωσης να λαμβάνει υπόψη τις τελευταίες επιστημονικές και λοιπές σχετικές πληροφορίες που διαβιβάζονται στην Επιτροπή, σύμφωνα με τις αρχές και τους προσανατολισμούς που παρατίθενται στο παράρτημα I.
            Για τον σκοπό αυτόν και βάσει των εν λόγω πληροφοριών, η Επιτροπή διαβιβάζει εγκαίρως στο Συμβούλιο πριν από κάθε συνεδρίαση της επιτροπής NPFC έγγραφο όπου παρουσιάζεται αναλυτικά η προτεινόμενη εξειδίκευση της θέσης που πρέπει να ληφθεί εξ ονόματος της Ένωσης, προκειμένου να συζητηθεί και να εγκριθεί.
            Εάν, στο πλαίσιο μιας συνεδρίασης της NPFC, είναι αδύνατον, ακόμη και επιτόπου, να επιτευχθεί συμφωνία ώστε να ληφθούν υπόψη στη θέση που πρέπει να ληφθεί εξ ονόματος της Ένωσης τα νέα στοιχεία, το ζήτημα παραπέμπεται στο Συμβούλιο ή στα προπαρασκευαστικά του όργανα.